Van Morrison

Sir Van Morrison (født 31. august 1945 i Belfast som George Ivan Morrison) er en nordirsk sanger, musiker og sangskriver. Han blev adlet for sin musikalske karriere samt sin indsats for turismen og velgørenhed i Nordirland.

Van Morrison blev kendt som "Van the Man" og indledte sin professionelle musikkarriere i slutningen af 1950'erne, hvor han spillede en række forskellige instrumenter som guitar, mundharmonika, tangentinstrumenter og saxofon for forskellige irske showbands, en orkesterform der spillede dansemusik med kopinumre af tidens hits. Han blev kendt i midten af 1960'erne som sanger i det nordirske r&b-band Them, med hvilket han indspillede det klassiske garagerock-nummer "Gloria". Han indledte herefter en solokarriere med støtte fra den pop-orienterede sangskriver og producer Bert Berns og udgivelsen af "Brown Eyed Girl" i 1967. Efter Berns' død overtog Warner Bros. Records hans kontrakt, og han udgav albummet Astral Week i 1968. Den var ikke nogen stor kommerciel succes i kølvandet på udgivelsen, selv om den senere har fået mere medvind. Til gengæld blev Morrison med udgivelsen af Moondance (1970) etableret som en stor kunstner, og han øgede sin position i løbet af 1970'erne med en række roste album og koncerter. Morrison er fortsat med at indspille musik og turnere, for det meste med både anmeldermæssig og kommerciel succes. Han har i tidens løb også samarbejdet med andre kunstnere som The Chieftains og Georgie Fame.

Det meste af Morrisons musik er struktureret efter konventionerne inden for soul- og r&b-musikken, eksemplificeret i sange som "Brown Eyed Girl", "Jackie Wilson Said (I'm in Heaven When You Smile)", "Domino" og "Wild Night". En anden side af hans musikalske virke består af lange, løst sammenhængende, spirituelt inspirerede musikalske rejser, der viser en indflydelse fra den keltiske tradition, jazz og stream-of-consciousness som albummet Astral Week og de mindre kendte Veedon Fleece og Common One. De to stilarter i forening er ind imellem blevet betegnet som keltisk soul Van Morrison har modtaget seks Grammy-priser, Brit Award i 1994 for fremragende bidrag til musikken, og han er optaget i både Rock and Roll Hall of Fame samt Songwriters Hall of Fame.

Karriere 
George Ivan Morrison blev født i Belfast, Nordirland, og forlod skolen allerede som 15-årig for at danne sin første gruppe The Monarchs. Inden da havde han nået at spille et par år i et skiffle-band. Det blev dog i 1965, at Van Morrison fik sit internationale gennembrud med gruppen Them.

Them spillede aggressiv R&B (oprindelig form) med Van Morrisons markante vokal, og de indspillede hitsangene "Here Comes the Night" og "Gloria" (sidstnævnte skrevet af Morrison). Them gik i opløsning i 1966, og siden da har Van Morrison arbejdet som solist i varierende samarbejde med andre musikere, ligesom han genremæssigt har bevæget sig rundt i stort set alle de afkroge af rockmusikken, han kunne finde. Han har siden 1967 udgivet omkring 35 album i eget navn og medvirket som gæst på talrige compilations og støtteplader, oftest med gæsteoptræden.

Hans andet album under eget navn Astral Weeks (1968) er af en hel generation rockskribenter og -historikere fremhævet som en at de allerbedste rockplader, der nogensinde er lavet. Her manifesterede han sig som album-musiker, selvom han året forinden havde haft et top-ti-singlehit i USA med "Brown Eyed Girl".

I 1970 kom albummet Moondance, hvor især titelnummeret og "Crazy Love" har opnået meget spilletid.

Han medvirkede i filmen The Last Waltz om The Bands sidste koncert.

Mellem 1980 og 1983 boede Morrison i en fjerdesals lejlighed i Vanløse sammen med sin danske kæreste, Ulla Munch. Albummet Beautiful Vision fra 1982 indeholder bl.a. sangen "Vanlose Stairway", der handler om trapperne op til kærestens lejlighed.

Diskografi

Album 
 1967: Blowin' Your Mind!
 1968: Astral Weeks
 1970: Moondance
 1970: His Band and the Street Choir
 1971: Tupelo Honey
 1972: Saint Dominic's Preview
 1973: Hard Nose the Highway
 1974: Veedon Fleece
 1977: A Period of Transition
 1978: Wavelength
 1979: Into the Music
 1980: Common One
 1982: Beautiful Vision
 1983: Inarticulate Speech of the Heart
 1985: A Sense of Wonder
 1986: No Guru, No Method, No Teacher
 1987: Poetic Champions Compose
 1988: Irish Heartbeat
 1989: Avalon Sunset
 1990: Enlightenment
 1991: Hymns to the Silence
 1993: Too Long in Exile
 1995: Days Like This
 1997: The Healing Game
 1999: Back on Top
 2002: Down the Road
 2003: What's Wrong with This Picture
 2005: Magic Time
 2006: Pay the Devil
 2008: Keep It Simple
 2012: Born to sing - No plan B
 2015: Duets. Re-Working The Catalogue
 2016: Keep Me Singing

Noter

Eksterne henvisninger 
 Van Morrisons officielle website
 Van Morrison på DRs musikleksikon

Fra DR's Musikleksikon
Sangere fra Storbritannien
Har spillet på Roskilde Festival
Personer fra Belfast